Soos om in te stem on na jou vriendin se kleinniggie se aangetroude skoonsuster se vriendin se ooievaarstee toe te gaan. Wanneer jy dan by daardie oordadige teepartytjie sit dink jy in jou binneste: Wat maak ek hier?
Jong, almal van ons was al in sulke situasies, omdat dit vir gewone mense belangrik is om aanvaar te word en te weet ander hou jou. Die probleem is gewoonlik dat ons nie “nee” wil sê en iemand aanstoot gee nie.
Hierdie beleefdheid maak egter so ŉ ongemaklikheid in jou eie binneste dat jy sommer in disharmonie met jouself is. Daardie disharmonie vergroot sommer as jy later hoor dat jou vriendin ook nie daar wou wees nie, maar eerder saam met jou ŉ koppie koffie op die stoep sou geniet.
Dit is ŉ baie eenvoudige voorbeeld van hoe ons daaglik teen ons sin, en soms teen ons beter wete, instem vir dinge waarvoor on liefs “nee” wil sê.
Sommige mense stem vir enigiets en alles in, omdat hulle nie weet hoe om te weier nie. Ek het gevind dat ŉ mens ver kom met goeie maniere, soos om te sê “nee dankie, nie die keer nie” of “nee dankie, maar kan ons op ŉ ander keer ..... saam doen?” Ja, jy het reg gelees, jy hoef nie een of ander verskoning uit te dink of ŉ leuen te vertel nie.
Miskien stuur hierdie idee skokgolwe deur jou sisteem, maar dit is baie bevrydend om te weet ek hoef nie ooral te wees of allerhande verskonings uit te dink nie. Dit is heerlik om te weet dat die mense saam met wie ŉ mens tyd spandeer, regtig daar wil wees.
Nadia, ek hoop jy geniet ŉ week waar jy die vryheid van jou keuses kan geniet, sodat jy kan heel word.
Jy is welkom om ŉ afspraak te maak as jy sukkel om trauma agter die rug te kry of as jy hulp nodig het om heel te word.